GR-S Hilux skei die koring van die kaf(Foto: Verskaf) Suid-Afrikaners is bitter, bitter lief vir hul Hilux-bakkies. Soveel só dat daar letterlik elke maand byna 3 000 in Suid-Afrika van die hand gesit word … en dit in ŉ mark wat tans sukkel met mikroskyfies. Dit is Toyota se uitermatige rateltaai betroubaarheid en ongelooflike herverkoopwaarde wat hulle elke maand bó aan die verkope hou, en hulle verdien dit. Já, ek stem saam dat die tempo waarteen Hilux’e gesteel word kommerwekkend is – maar Toyota kan nie ons polisiemag ook regruk nie. Die GR-S Hilux moes vroeër vanjaar reeds bekendgestel word, maar toe tref ŉ ramp Toyota se Prospecton-aanleg tydens die oorstromings in KwaZulu-Natal. Drie maande later is hul fabriek in Prospecton weer oop – en hulle kan terugkeer na hul ware taak – bakkies bou. Ek is bitter lief vir ŉ Hilux. Die bakkiesegment was eintlik lanklaas so sterk soos hy nou is. Daar is ŉ spiksplinternuwe D-Max, nuwe Navara – en Ford gaan eersdaags hul nuwe Ranger bekendstel. Al dié goeie kompetisie is eenvoudig puik nuus vir die eindgebruiker. Elke vervaardiger moet hul beste voet voorsit. Die 150 kW/500 Nm-bywerking van die Hilux toe die Legend bekendgestel is, was indrukwekkend. ŉ Lieflike stil enjin en beter ratkaskalibrasie. Die GR-S se 165 kW en 550 Nm laat die vorige bywerking soos kinderspeletjies lyk. Dié weergawe is die eerste viersilinderturbodieselenjin in ŉ bakkie waar ek sal sê – sjoe, maar hy trek soos ŉ trein! Leon Theron, visepresident van verkope en bemarking by Toyota, het vir my so ŉ jaar terug by die bekendstelling van die Cruiser 300 gesê dat hulle groot planne in die mou voer. Ek’t dadelik gedink hy praat van die Cruiser se 3.3 V6 in ŉ Hilux. Dit is toe nie dít nie. Hy sê toe vir my dit is steeds op die 2.8. Ek’t in my mou gegiggel. Ek doen dit beslis nie meer nie. Die nuwe blikbrein op die GR-S se 2.8-enjin is voorwaar bitter sterk. Die nuwe programmering op die ratkas hou lekker vas aan ŉ rat en maak gebruik van die wringkrag om die bakkie oor die horison te slinger. Ek’t onlangs heelwat tyd in ŉ nuwe Isuzu D-Max deurgebring – en die Hilux se bougehalte, veral in die binneruim, is indrukwekkend. Beslis kop en skouers bó die D-Max. Die koolstofvesel en rooi aksente aan die binneruim pas mooi by die GR-S se karakter. Nóg ŉ toevoeging op die GR-S is die nuutste weergawe van TSS – Toyota Safety Sense. Met dié stelsel kry mens blindekolwaarskuwing, baanhulp, aanpasbare spoedkontrole en botsingwaarskuwing met noodremhulp. Onder die kap sit daai sterker 2.8-viersilinderturbodieselenjin wat 165 kW en 550 Nm bied. Daai is wel net syfers. Op die pad voel die 165 kW enorm. Die ratkas skakel lekker oor na die volgende rat en hou eerder ŉ hoër rat en maak gebruik van die 550 Nm-wringkrag van die enjin om die werk te doen. Die kalibrasie op die wringkragomsitter is nou perfek in die kol na my smaak. Hy skop lekker vinnig vas sonder om dreunerig te klink met klomp glipkrag voordat die rat mooi inskop. Met ŉ 3,5 ton-sleepvermoë dink ek dié Hilux gaan sleep soos ŉ baas. Ons sleep Desember ATKV Drakensville toe met dié outjie en sal dan meer berig oor sy sleepvermoë en die brandstofverbruik met ŉ wa aan. (Foto: Verskaf) Met die vorige Hilux GR-S was die vering ietwat te hard. Dit het die Hilux meer van ŉ bielie gemaak op ŉ slegte grondpad – maar die nuwe GR-S het fantastiese dempers. Daai geskud op ŉ slegte pad of oor ŉ sinkplaat is amper heeltemal geëlimineer, en die goeie vering en puik dempers maak van dié Hilux ŉ bakkie wat voel asof hy op spore loop op die teerpad. Is die GR-S Hilux dan perfek? Amper. Daar is twee klein foefies as ek werklik moet krap. Die GR-S geniet nie dieselfde JBL-klankstelsel van die Legend nie, en geen Hilux kry ŉ sleepstang as standaardtoerusting nie – dit word by die handelaar bygevoeg. Verder is dit ŉ bakgat bakkie, en ek sou graag self een wil aanskaf! Die 4×4-dubbelkajuit-Hilux-reeks lyk nou só: Die reeks word gedek deur ŉ 3 jaar/100 000 km-waarborg en 9-dienste-diensplan. Ons gaan in Desember ŉ volle maand met die GR-S deurbring en sal in die volgende berigte hom teen sy mededingers vergelyk.